Imtella' Lulju 17, 2020 - Aġġornata 17 Ta' Lulju, 2020 6:05pm Ir-reġistru Malti tal-kumpaniji għaddej minn proċess biex jitnaddaf minn kumpaniji li mhumiex attivi jew ma jagħtux l-informazzjoni mitluba. S'issa tneħħew madwar 10,000. Il-Ministru għall-Ekonomija Silvio Schembri qal li dan il-proċess jifforma parti minn ħidma biex titħares ir-reputazzjoni ta' Malta. Semma wkoll kif il-multi għal nuqqasijiet ħraxu waqt li r-reġistratur ingħata aktar saħħa u għodda fosthom b'riżorsi kif rakkomandat anke mill-Moneyval. Il-Malta Business Registry hi aġenzija li tanalizza kull kumpanija reġistata f'Malta, tiżgura li l-informazzjoni dwarha hi verifikata u jkunu magħrufa s-sidien beneficjarji tagħha. F'webinar organizzat mill-aġenzija, il-Ministru għall-Ekonomija, Investiment u Negozji Żgħar – Silvio Schembri – qal li fl-aħħar sena u nofs sar ħafna xogħol biex ir-registru tal-kumpaniji jiġi aġġornat. Ħabbar li mir-reġistru tneħħew mal-10,000 kumpanija li ma għaddewx l-informazzjoni mitluba jew instab li ma kinux attivi. 500 oħra irratifikaw il-pożizzjoni tagħhom biex ġew konformi. Il-Ministru Schembri qal li t-tindif tar-reġistru tal-kumpaniji sar wara li ġiet imsaħħa l-aġenzija, kif rrakkomandat mill-Moneyval. "It-targets li ssetjaw il-Moneyval fejn jidhol l-MBR, nistgħu ngħidu li qegħdin on track. Illum fil-fatt fil-webinar spjegajna wkoll ix-xogħol kbir li sar f'din l-area fosthom fejn jidħol beneficial ownership, pero kif ukoll l-investiment li sar kemm mill-aspett teknoloġiku, kif ukoll mill-aspett ta' human resources," qal il-Ministru għall-Ekonomija, Investiment u Negozji Żgħar Silvio Schembri. Il-Ministru qal li fix-xhur li ġejjin ir-registru ser jibda juża s-sistema tal-blockchain. Il-Kap Eżekuttiv tal-Malta Business Registry, Joseph Farrugia, qal li l-operat tal-aġenzija se jkompli jikber billi fix-xhur li ġejjin se tkun responsabbli wkoll għal fondazzjonijiet u assoċjazzjonijiet. "Qiegħed isir screening, biex inkunu nafu min għandu l-kontroll fiha biex ma jkunx hemm abbużi ta' money launderng għaliex mill-Moneyval waħda mir-rakomandazzjonijiet kienet li kull legal entity, kull kumpanija u assoċjazzjoni, warajha jrid ikun hemm min għandu l-kontroll u b'hekk naqtgħu l-abbużi ta' money laundering u financing of terrorism," qal il-Kap Eżekuttiv tal-Malta Business Registry Joseph Farrugia. Is-Sur Farrugia semma li l-multi żdiedu b'għaxar darbiet biex l-aġenzija tassigura li l-abbużi jonqsu u tgħin entitajiet oħra, fosthom tat-taxxa, fil-verifiki tagħhom. Qal li fir-reġistru Malti hemm 54,000 kumpanijia li huma konformi mar-regolamenti.